รพ.กรุงเทพกินรวบโรงหมอ
คาดใช้เงิน700ล้านบาทซื้อโรงพยาบาลกรุงธนทั้งหมด ให้บริการลูกค้าฝั่งธนตามกลยุทธ์การเติบโต
26 ม.ค. 2556

คาดใช้เงิน700ล้านบาทซื้อโรงพยาบาลกรุงธนทั้งหมด ให้บริการลูกค้าฝั่งธนตามกลยุทธ์การเติบโต
โรงพยาบาลกรุงเทพกว้านซื้อกิจการ ล่าสุดทุ่ม 700 ล้าน ซื้อโรงพยาบาลกรุงธนทั้งหมด กวาดลูกค้าฝั่งธนฯ ตามยุทธศาสตร์สร้างการเติบโต




ในช่วง 5 ปีที่ผ่านมา (2550-2555) บริษัท กรุงเทพดุสิตเวชการ (BGH) เจ้าของโรงพยาบาลกรุงเทพ ได้ร่วมลงทุนโรงพยาบาล 2 แห่ง ในประเทศกัมพูชา ซื้อหุ้น ซื้อกิจการทั้งในกรุงเทพฯ และต่างจังหวัดหลายแห่ง ส่งผลให้มีโรงพยาบาลในเครือในประเทศ จำนวน 25 แห่ง และมีจำนวนเตียงให้บริการ จำนวน 4,987 เตียง 
ล่าสุด นางนฤมล น้อยอ่ำ ประธานเจ้าหน้าที่บริหารด้านการเงิน บริษัท กรุงเทพดุสิตเวชการ กล่าวว่า บริษัทได้ใช้บริษัทย่อย ซื้อหุ้นโรงพยาบาลกรุงธน (KDH) เพิ่มขึ้น จำนวน 29.94% ในราคาหุ้นละ 55 บาท รวมมูลค่า 205.79 ล้านบาท จากปัจจุบันถือหุ้นอยู่จำนวน 20.01% ทำให้ถือหุ้นทั้งสิ้น 44.96% โดยจะซื้อขายหุ้นบิ๊กล็อตในวันที่ 30 ม.ค.นี้ และรับซื้อหุ้นจากผู้ถือหุ้นทั่วไป
นายวิชัย ทองแตง รองประธานกรรมการ บริษัท กรุงเทพดุสิตเวชการ กล่าวว่า ยุทธศาสตร์สร้างการเติบโตของกลุ่ม BGH ตามนโยบายของ นพ.ปราเสริฐ ปราสาททองโอสถ มี 2 แนวทางคือ การเติบโตแบบการสร้างโรงพยาบาลตามหัวเมืองใหญ่ และการควบรวม 
การซื้อโรงพยาบาลกรุงธนเพิ่ม เป็นหนึ่งในยุทธศาสตร์ โดยต้องการขยายพื้นที่ให้บริการครอบคลุมพื้นที่กรุงเทพฯ 2 ฝั่ง ซึ่งโรงพยาบาลกรุงธน อยู่บนถนนตากสิน เป็นพื้นที่ที่มีความเหมาะสมมาก จุดมุ่งหมายของ BGH ต้องการมุ่งเรื่องการบริการให้ครอบคลุมพื้นที่มากที่สุด 
“การซื้อโรงพยาบาลกรุงธน ครั้งนี้ต้องการหุ้นทั้งหมดคาดว่าต้องใช้เงินประมาณ 700 ล้านบาท และไม่ใช่การเทกโอเวอร์แบบไม่เป็นมิตร แต่เป็นการซื้อขายด้วยความเต็มใจ ซึ่งอาจารย์ไศล (สุขพันธ์โพธาราม) ผู้ถือหุ้นใหญ่ เคยร่วมก่อตั้งโรงพยาบาลกรุงเทพฯ ด้วย ท่านต้องการพักผ่อน เลยมาเสนอขายหุ้นให้หมอปราเสริฐ” 
นายวิชัย กล่าวว่า ภายหลังการทำคำเสนอซื้อแล้ว จะส่งทีมเข้าไปศึกษาการปรับแผน สามารถทำอะไรได้บ้าง